ToekomsVenster: Hy sal vir jou sorg | Maroela Media
"Laat jou sorge aan die Here oor, Hy sal vir jou sorg. Hy sal die regverdige nie in die steek laat nie." – Psalm 55:23
Dit is een ding om dié teksvers te lees en iets anders om jouself totaal daarop te verlaat. Die lewe is nie maklik nie en die Bybel beloof ook nie 'n lewe sonder uitdagings nie. Wat die Bybel wel belowe is dat wanneer ons deur die water moet gaan, sou dit gebeur, dit ons nie sal oorweldig nie. Die Bybel beloof ook dat die vlamme ons nie sal skroei as ons deur die vuur moet gaan nie. Gaan lees gerus Jesaja 43:2.
Die lewe gebeur, punt. Jy kom nie daarvan af weg nie. Dit is 'n gegewe. Goeie en minder goeie dinge gebeur ook met die kinders van die Here. Ons is nie daarvan gevrywaar nie, maar ons kan reken en staatmaak op die Here se beskerming en Woord.
"Hy wat by die Allerhoogste skuiling vind en die beskerming van die Almagtige geniet, hy sê vir die Here: 'U is my toevlug en my veilige vesting, my God op wie ek vertrou'." – Psalms 91:1-2
Die teks verkwalik nie die mens wat sorge het nie. Dit is ten ene male deel van ons bestaan op aarde.
Regverdiges is nie 'n ander kategorie Christene nie. Ons, die verloste kinders van die Here, is regverdig verklaar deur die offer wat Jesus aan die kruis gebring het. Dit is ons status voor God, 'n genade status maar inderdaad wat God van ons sê. Regverdiges, opregtes, koninklike priesterdom en gunsgenote.
Beteken die feit dat God sorg dat jy geen verantwoordelikheid hoef te neem vir die lewe nie?
Uiteraard nie. God roep ons om op 'n gelowige wyse inhoud te gee aan ons bestaan op aarde. Elke mens moet sy of haar roeping gelowig probeer onderskeie en definieer. Die Heilige Gees rus ons daagliks toe om daarmee besig te wees. Te midde van dit alles sorg die Here. Dit laat my aan daardie pragtige seënbede dink.